
-PRIOPĆENJE ZA MEDIJE

Poreč, 11. kolovoza 2025.


Zucchero tribute band “Diavolo in Noi” oduševio Poreč bluesom i kubanskim ritmovima


Poreč je u subotu, 9. kolovoza, doživio glazbeni spektakl koji će se dugo pamtiti. Na prepunom Trgu slobode nastupila je vrhunska tribute grupa Diavolo in Noi, sastavljena od 13 vrhunskih glazbenika koji su vjerno prenijeli atmosferu i zvuk legendarnog Zucchera Sugar Fornaciaria, obogaćene zaraznim kubanskim ritmovima.

Koncert, organiziran u suradnji Zajednice Talijana Poreč, Talijanske Unije Rijeka i Turističke zajednice Grada Poreča, održan je uz potporu autonomne regije Friuli Venezia Giulia, posredstvom Narodnog sveučilišta iz Trsta. Publika svih generacija pjevala je i plesala uz bezvremenske hitove poput Diamante, Con le mani, Baila Morena i energične Diavolo in me.

Poseban trenutak večeri bio je dolazak mladog istarskog tenora Kristiana Marušića na pozornicu. Svojim snažnim glasom i iznimnom interpretacijom pridružio se frontmenu benda u izvedbi emotivnog dueta Miserere, koji su nekoć otpjevali Luciano Pavarotti i Zucchero. Nastup je izazvao dugotrajan pljesak i tople ovacije publike, potvrđujući Marušićev izuzetan talent i karizmu.

Bila je to večer u kojoj su se isprepleli blues, kubanski ritmovi i čista glazbena strast – događaj koji je potvrdio da Diavolo in Noi nije samo još jedna cover grupa, već istinski glazbeni doživljaj koji prenosi dušu i energiju Zuccherove glazbe, istodobno pružajući prostor i priznanje domaćim umjetnicima.

